RIALACHÁN CUR CHUN FEIDHME (AE) 2021/2238 ÓN gCOIMISIÚN

an 15 Nollaig 2021

lena leasaítear Rialachán Cur Chun Feidhme (AE) 2019/773 a mhéid a bhaineann le deireadh a chur de réir a chéile le cásanna sonracha i leith an chomhartha cúil

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Threoir (AE) 2016/797 ó Pharlaimint na hEorpa agus ón gComhairle an 11 Bealtaine 2016 maidir le hidir-inoibritheacht an chórais iarnróid laistigh den Aontas Eorpach (1), agus go háirithe Airteagal 5(11) de,

De bharr an mhéid seo a leanas:

(1) Le pointe 4.2.2.1.3.2 den Iarscríbhinn a ghabhann le Rialachán Cur Chun Feidhme (AE) 2019/773 (2) leagtar amach sprioc-amanna ar ina ndiaidh a bheidh sé de cheangal ar údaráis náisiúnta gach Ballstáit, gan eisceacht, glacadh le gach traein lasta a bheidh feistithe le comhartha cúil i bhfoirm dhá phláta fhrithchaiteacha, agus gan aon chineál eile comhartha cúil a éileamh a thuilleadh le haghaidh na dtraenacha lasta.

(2) I bpointe 4.2.2.1.3.2 leagtar amach cásanna sonracha roinnt Ballstát, lena n-áirítear an Bheilg, an Fhrainc, an Phortaingéil agus an Spáinn, a údaraíodh le rialacha náisiúnta faoina dtugtar fógra a chur i bhfeidhm, ar rialacha iad lena gceanglaítear an coinníoll dhá sholas dhearga sheasta a bheith feistithe ar thraenacha lasta chun dul ar stráicí dá ngréasán. Ba cheart deireadh a chur de réir a chéile leis na cásanna sonracha sin.

(3) Chun a áirithiú go bhfuil na Ballstáit ag déanamh na mbeart uile is gá le gur féidir lánchomhchuibhiú a dhéanamh ar chomharthaí cúil na dtraenacha lasta ar leibhéal an Aontais faoin 1 Eanáir 2026, ba cheart dóibh tuairisc a thabhairt go tréimhsiúil ar chur chun feidhme na mbeart maolaithe atá molta, agus bearta práinneacha a dhéanamh más léir nach bhfuiltear ag cloí leis an bplean atá ceaptha.

(4) Chuir an Bheilg, an Fhrainc, an Phortaingéil agus an Spáinn tuarascálacha faoi bhráid an Choimisiúin maidir leis an úsáid a bhaineann siad as plátaí frithchaiteacha agus sainaithníodh sna tuarascálacha sin baic mhóra ar dheireadh a chur, faoin 1 Eanáir 2022 mar a bhí beartaithe, le rialacha náisiúnta feadh na ndorchlaí lasta iarnróid a shonraítear i gcomhréir le Rialachán (AE) Uimh. 913/2010 ó Pharlaimint na hEorpa agus ón gCoimisiún (3).

(5) An 29 Meitheamh 2021 chuir Gníomhaireacht Iarnróid an Aontais Eorpaigh isteach an moladh “REC TSI OPE 422132” lena moltar pointe 4.2.2.1.3.2 den Iarscríbhinn a ghabhann le Rialachán Cur Chun Feidhme (AE) 2019/773 a leasú. Ar bhonn an mholta sin, rinne an Coimisiúin, agus torthaí thuarascálacha na mBallstát á gcur san áireamh aige, athbhreithniú ar na dátaí le haghaidh chomhchuibhiú na bplátaí frithchaiteacha san Aontas. Ina theannta sin, tháinig an Coimisiún ar an gconclúid nach gá, faoi láthair, athbhreithniú a dhéanamh ar an tsonraíocht a shonraítear faoi Fhoscríbhinn E a ghabhann le Rialachán (AE) Uimh. 321/2013 (4) ón gCoimisiún. Thug an Coimisiún aird chuí ar cheisteanna maidir leis an tsábháilteacht agus an toilleadh, agus ar an tionchar ar chostais a bhaineann leis an aistriú chuig comhchuibhiú úsáid na bplátaí frithchaiteacha.

(6) I bhfianaise thorthaí na dtuarascálacha ón mBeilg, ón bhFrainc, ón bPortaingéil agus ón Spáinn, agus i bhfianaise an athbhreithnithe a rinne an Coimisiún ar na torthaí sin, an sprioc-am chun glacadh le traenacha lasta atá feistithe le dhá phláta fhrithchaiteacha feadh na ndorchlaí lasta iarnróid a shonraítear i gcomhréir le Rialachán (AE) Uimh. 913/2010, mar atá an 1 Eanáir 2022, ba cheart an sprioc-am sin a chur siar i gcás na mBallstát sin.

(7) Tá an cinneadh sin gan dochar don obair leanúnach atá ar bun ag Gníomhaireacht Iarnróid an Aontais Eorpaigh d’fhonn an comhartha cúil a chomhchuibhiú a thuilleadh ná d’aon athbhreithniú a dhéanfar amach anseo ar Fhoscríbhinn E a ghabhann le Rialachán (AE) Uimh. 321/2013, athbhreithniú a bhféadfadh an Coimisiún é a ghlacadh ach aird chuí a thabhairt ar a thionchar ar an tsábháilteacht, ar an toilleadh agus ar an gcostas.

(8) Tá na bearta dá bhforáiltear sa Rialachán seo i gcomhréir le tuairim an Choiste a bunaíodh i gcomhréir le hAirteagal 51(1) de Threoir (AE) 2016/797,

TAR ÉIS AN RIALACHÁN SEO A GHLACADH:

Airteagal 1 I bpointe 4.2.2.1.3.2 den Iarscríbhinn a ghabhann le Rialachán (AE) 2019/773, cuirtear an méid seo a leanas in ionad an ailt “Deireadh de réir a chéile”: “Deireadh de réir a chéile: Beidh feidhm ag na sprioc-amanna seo a leanas le haghaidh glacadh le traenacha lasta atá feistithe le dhá phláta fhrithchaiteacha: (1) Ón 1 Eanáir 2022, feadh na ndorchlaí lasta iarnróid a shonraítear i gcomhréir le Rialachán (AE) Uimh. 913/2010, seachas na heisceachtaí seo a leanas ar na línte ar a bhfuil soilse dhearga sheasta ina gceanglas oibriúcháin chun an tsábháilteacht a áirithiú: (a) 1 Eanáir 2026 i gcás na Beilge agus na Fraince; (b) 1 Eanáir 2025 i gcás na Portaingéile agus na Spáinne. (2) Ón 1 Eanáir 2026, ar fud ghréasán iarnróid an Aontais Eorpaigh. Na Ballstáit lena mbaineann na heisceachtaí i (1) (a) agus (b), soláthróidh siad plean gníomhaíochta mionsonraithe agus spriocanna beachta don Choimisiún faoin 1 Márta 2022 ar a dhéanaí lena n-áiritheofar go gcuirfear deireadh leis an gceanglas soilse dhearga a úsáid mar chomharthaí cúil. Gach 6 mhí ina dhiaidh sin, soláthróidh na Ballstáit sin tuarascáil don Choimisiún maidir leis an gcur chun cinn atá déanta i dtaobh úsáid na bplátaí frithchaiteacha ar a ngréasán, d’fhonn na comharthaí cúil a chomhchuibhiú ar leibhéal an Aontais faoin 1 Eanáir 2026. Soláthróidh na páirtithe leasmhara gach ionchur is gá lena chur ar chumas na mBallstát a ndualgas maidir le tuairisciú a chomhlíonadh. Tuairisceoidh an Coimisiún don choiste dá dtagraítear in Airteagal 51 de Threoir (AE) 2016/797 ar an dul chun cinn maidir le mír 4.2.2.1 a chur chun feidhme.”

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 15 Nollaig 2021. Thar ceann an Choimisiúin An tUachtarán Ursula VON DER LEYEN

(1) IO L 138, 26.5.2016, lch. 44.

(2) Rialachán Cur Chun Feidhme (AE) 2019/773 ón gCoimisiún an 16 Bealtaine 2019 maidir leis an tsonraíocht theicniúil le haghaidh idir-inoibritheacht a bhaineann le fochóras oibriúcháin agus bainistithe tráchta an chórais iarnróid laistigh den Aontas Eorpach agus lena n-aisghairtear Cinneadh 2012/757/AE (IO L 139I, 27.5.2019, lch. 5)

(3) Rialachán (AE) Uimh. 913/2010 ó Pharlaimint na hEorpa agus ón gComhairle an 22 Meán Fómhair 2010 maidir le gréasán Eorpach iarnróid i gcomhair lasta iomaíoch (IO L 276, 20.10.2010, lch. 22).

(4) Rialachán (AE) Uimh. 321/2013 ón gCoimisiún an 13 Márta 2013 maidir leis an tsonraíocht theicniúil le haghaidh idir-inoibritheacht a bhaineann le fochóras ‘rothstoic — vaigíní lastais’ an chórais iarnróid san Aontas Eorpach agus lena n-aisghairtear Cinneadh 2006/861/CE (IO L 104, 12.4.2013, lch. 1).